CELEX: 32013R1174
Language: et
Date: 2013-11-20 00:00:00
Title: Komisjoni määrus (EL) nr 1174/2013, 20. november 2013 , millega muudetakse määrust (EÜ) nr 1126/2008 (millega võetakse vastu teatavad rahvusvahelised raamatupidamisstandardid kooskõlas Euroopa Parlamendi ja nõukogu määrusega (EÜ) nr 1606/2002) seoses rahvusvaheliste finantsaruandlusstandarditega (IFRS) 10 ja 12 ning rahvusvahelise raamatupidamisstandardiga (IAS) 27  EMPs kohaldatav tekst

21.11.2013   
            
            
               ET
            
            
               Euroopa Liidu Teataja
            
            
               L 312/1
            
         
      KOMISJONI MÄÄRUS (EL) nr 1174/2013,
   20. november 2013,
   millega muudetakse määrust (EÜ) nr 1126/2008 (millega võetakse vastu teatavad rahvusvahelised raamatupidamisstandardid kooskõlas Euroopa Parlamendi ja nõukogu määrusega (EÜ) nr 1606/2002) seoses rahvusvaheliste finantsaruandlusstandarditega (IFRS) 10 ja 12 ning rahvusvahelise raamatupidamisstandardiga (IAS) 27
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 19. juuli 2002. aasta määrust (EÜ) nr 1606/2002 rahvusvaheliste raamatupidamisstandardite kohaldamise kohta, (1) eriti selle artikli 3 lõiget 1,
   ning arvestades järgmist:
   
               (1)
            
            
               Komisjoni määrusega (EÜ) nr 1126/2008 (2) on vastu võetud teatavad 15. oktoobri 2008. aasta seisuga kehtinud rahvusvahelised standardid ja tõlgendused.
            
         
               (2)
            
            
               Rahvusvaheliste Raamatupidamisstandardite Nõukogu (IASB) avaldas 2012. aasta oktoobris muudatused rahvusvahelistes finantsaruandlusstandardites (IFRS) 10 Konsolideeritud finantsaruanded, IFRS 12 Muudes (majandus)üksustes olevate osaluste avalikustamine ja rahvusvahelises raamatupidamisstandardis (IAS) 27 Konsolideerimata finantsaruanded. IFRS 10 on muudetud, et paremini kajastada investeerimisettevõtete ärimudelit. Selles nõutakse, et investeerimisettevõtted mõõdaksid oma tütarettevõtteid kasumiaruandes õiglases väärtuses, selle asemel et neid konsolideerida. IFRS 12 on muudetud, et nõuda investeerimisettevõtete tütarettevõtete kohta teatava teabe avalikustamist. IAS 27 muudatustega kõrvaldati ka investeerimisettevõtete võimalus mõõta investeeringuid teatavatesse tütarettevõtetesse konsolideerimata finantsaruannetes kas kulupõhiselt või õiglases väärtuses. Seoses IFRS 10, IFRS 12 ja IAS 27 muutmisega tuleb muuta IFRS 1, IFRS 3, IFRS 7, IAS 7, IAS 12, IAS 24, IAS 32, IAS 34 ja IAS 39, et tagada rahvusvaheliste raamatupidamisstandardite kooskõla.
            
         
               (3)
            
            
               IFRS 10 ja IAS 27 muudatused ning nendest tulenevad muude standardite teatavad muudatused sisaldavad viiteid IFRS 9-le Finantsinstrumendid, mida ei saa praegu kohaldada, kuna IFRS 9 ei ole liidus veel vastu võetud. Seepärast tuleks kõiki käesoleva määruse lisas esitatud viiteid IFRS 9-le lugeda viidetena IAS 39-le.
            
         
               (4)
            
            
               Konsulteerimine Euroopa finantsaruandluse nõuanderühma tehniliste ekspertide rühmaga kinnitab, et standardite IFRS 10, IFRS 12 ja IAS 27 muudatused vastavad standardi vastuvõtmiseks vajalikele tehnilistele kriteeriumidele, mis on sätestatud määruse (EÜ) nr 1606/2002 artikli 3 lõikes 2.
            
         
               (5)
            
            
               Seepärast tuleks määrust (EÜ) nr 1126/2008 vastavalt muuta.
            
         
               (6)
            
            
               Käesoleva määrusega ettenähtud meetmed on kooskõlas raamatupidamise regulatiivkomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   1.   Määruse (EÜ) nr 1126/2008 lisa muudetakse järgmiselt.
   
               (a)
            
            
               Rahvusvahelist finantsaruandlusstandardit (IFRS) 10 Konsolideeritud finantsaruanded muudetakse vastavalt käesoleva määruse lisale;
            
         
               (b)
            
            
               IFRS 12 Muudes (majandus)üksustes olevate osaluste avalikustamine muudetakse vastavalt käesoleva määruse lisale;
            
         
               (c)
            
            
               Rahvusvahelist raamatupidamisstandardit (IAS) 27 Konsolideerimata finantsaruanded muudetakse vastavalt käesoleva määruse lisale;
            
         
               (d)
            
            
               IFRS 1 Rahvusvaheliste finantsaruandlusstandardite esmakordne kasutuselevõtt, IFRS 3 Äriühendused, IFRS 7 Finantsinstrumendid: avalikustatav teave, IAS 7 Rahavoogude aruanded, IAS 12 Tulumaks, IAS 24 Seotud osapooli käsitleva teabe avalikustamine, IAS 32 Finantsinstrumendid: esitamine, IAS 34 Vahefinantsaruandlus ja IAS 39 Finantsinstrumendid: kajastamine ja mõõtmine muudetakse kooskõlas IFRS 10 muudatustega vastavalt käesoleva määruse lisale.
            
         2.   Kõiki lõikes 1 osutatud muudatustes esinevaid viiteid standardile IFRS 9 Finantsinstrumendid käsitatakse viidetena IAS 39-le.
   Artikkel 2
   Kõik äriühingud kohaldavad artikli 1 lõikes 1 osutatud muudatusi hiljemalt alates 1. jaanuaril 2014 või pärast seda algava esimese majandusaasta alguskuupäevast.
   Artikkel 3
   Käesolev määrus jõustub kolmandal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 20. november 2013
      
         
            Komisjoni nimel
         
         
            president
         
         José Manuel BARROSO
         
      
   
   
      (1)  EÜT L 243, 11.9.2002, lk 1.
   
      (2)  ELT L 320, 29.11.2008, lk 1.
   
      LISA
      
         RAHVUSVAHELISED RAAMATUPIDAMISSTANDARDID
      
      
                  
                     IFRS 10
                  
               
               
                  
                              
                                 IFRS 10
                              
                           
                           
                              
                                 Konsolideeritud finantsaruanded
                              
                           
                        
            
                  
                     IFRS 12
                  
               
               
                  
                              
                                 IFRS 12
                              
                           
                           
                              
                                 Muudes (majandus)üksustes olevate osaluste avalikustamine
                              
                           
                        
            
                  
                     IFRS 27
                  
               
               
                  
                              
                                 IAS 27
                              
                           
                           
                              
                                 Konsolideerimata finantsaruanded
                              
                           
                        
            
         "Paljundamine lubatud Euroopa Majanduspiirkonnas. Väljaspool EMPd on kõik olemasolevad õigused kaitstud, v.a õigus paljundada isiklikuks kasutamiseks või muul õiguspärasel otstarbel. Lisateavet on võimalik saada IASB veebilehelt www.iasb.org"
      
      
         Investeerimisettevõtted
      
      (IFRS 10, IFRS 12 ja IAS 27 muudatused)
      
         IFRS 10 Konsolideeritud finantsaruanded muudatused
      
      Muudetakse lõiked 2 ja 4.
      
                  2
               
               
                  Lõikes 1 esitatud eesmärgi täitmiseks nõutakse käesolevas IFRSis, et:
                  
                              (a)
                           
                           
                              …
                           
                        
                              (c)
                           
                           
                              määraks kindlaks, kuidas rakendada kontrolli põhimõtet, et tuvastada, kas investor kontrollib investeerimisobjekti ja peab seega investeerimisobjekti konsolideerima;
                           
                        
                              (d)
                           
                           
                              sätestaks arvestusnõuded konsolideeritud finantsaruannete koostamiseks ja
                           
                        
                              (e)
                           
                           
                              määratleks investeerimisettevõtte ning näeks ette erandi investeerimisettevõtte konkreetsete tütarettevõtete konsolideerimiseks.
                           
                        
            
                  3
               
               
                  …
               
            
                  4
               
               
                  Konsolideeritud finantsaruandeid esitab (majandus)üksus, mis on emaettevõte. Käesolevat IFRSi rakendatakse kõigi (majandus)üksuste suhtes, välja arvatud järgneva osas:
                  
                              (a)
                           
                           
                              …
                           
                        
                              (c)
                           
                           
                              investeerimisettevõte ei pea esitama konsolideeritud finantsaruandeid, kui ta on kooskõlas käesoleva IFRSi lõikega 31 kohustatud mõõtma kõiki oma tütarettevõtteid kasumiaruandes õiglases väärtuses.
                           
                        
            Lõike 26 järele lisatakse pealkiri ja lõiked 27–33.
      KINDLAKSTEGEMINE, KAS (MAJANDUS)ÜKSUS ON INVESTEERIMISETTEVÕTE
      
                  
                     27
                  
               
               
                  Emaettevõte teeb kindlaks, kas ta on investeerimisettevõte. Investeerimisettevõte on (majandus)üksus, mis:
                  
                              
                                 (a)
                              
                           
                           
                              
                                 saab ühelt või mitmelt investorilt rahalised vahendid eesmärgiga osutada sellele investorile (nendele investoritele) investeeringute valitsemise teenuseid;
                              
                           
                        
                              
                                 (b)
                              
                           
                           
                              
                                 kinnitab oma investori(te)le, et tema ärieesmärk on investeerida rahalised vahendid üksnes selleks, et saada kapitali väärtuse kasvust tulenevat tulu, investeerimistulu või mõlemat, ja
                              
                           
                        
                              
                                 (c)
                              
                           
                           
                              
                                 mõõdab ning hindab sisuliselt kõigi oma investeeringute tasuvust õiglase väärtuse alusel.
                              
                           
                        
                     Lõigetes B85A–B85M on esitatud asjakohane rakendusjuhis.
                  
               
            
                  28
               
               
                  (Majandus)üksus peab selle hindamisel, kas ta vastab lõikes 27 kirjeldatud määratlusele, kaaluma, kas tal on järgmised investeerimisettevõttele iseloomulikud omadused:
                  
                              (a)
                           
                           
                              tal on mitu investeeringut (vt lõiked B85O–B85P);
                           
                        
                              (b)
                           
                           
                              tal on mitu investorit (vt lõiked B85Q–B85S);
                           
                        
                              (c)
                           
                           
                              tal on investorid, kes ei ole (majandus)üksuse seotud osapooled (vt lõiked B85T–B85U), ja
                           
                        
                              (d)
                           
                           
                              talle kuuluvad omandiõiguse osalused omakapitali vormis või muud sarnased osalused (vt lõiked B85V–B85W).
                           
                        Neist iseloomulikest omadustest mõne puudumine ei välista tingimata (majandus)üksuse liigitamist investeerimisettevõttena. Investeerimisettevõte, kellel puudub mõni nimetatud iseloomulik omadus, avalikustab IFRS 12 Muudes (majandus)üksustes olevate osaluste avalikustamine lõikes 9A nõutud lisateabe.
               
            
                  29
               
               
                  Kui faktid ja asjaolud viitavad muutustele ühes või mitmes investeerimisettevõtte määratluse kolmest elemendist, mida on kirjeldatud lõikes 27, või investeerimisettevõttele iseloomulikes omadustes, mida on kirjeldatud lõikes 28, peab emaettevõte uuesti hindama, kas ta on investeerimisettevõte.
               
            
                  30
               
               
                  Emaettevõte, kes lakkab olemast investeerimisettevõte või kes muutub investeerimisettevõtteks, kajastab oma staatuse muutust edasiulatuvalt alates staatuse muutumise kuupäevast (vt lõiked B100–B101).
               
            INVESTEERIMISETTEVÕTTED: KONSOLIDEERIMISE ERAND
      
                  
                     31
                  
               
               
                  Investeerimisettevõte ei konsolideeri teise (majandus)üksuse üle kontrolli omandamisel oma tütarettevõtteid ega rakenda IFRS 3, välja arvatud lõikes 32 kirjeldatud juhul. Investeerimisettevõte mõõdab selle asemel tütarettevõttesse tehtud investeeringut kasumiaruandes õiglases väärtuses kooskõlas IFRS 9-ga. (1)
                  
               
            
                  32
               
               
                  Olenemata lõikes 31 sätestatud nõudest, kui investeerimisettevõttel on tütarettevõte, kes osutab investeerimisettevõtte investeerimistegevusega seotud teenuseid (vt lõiked B85C–B85E), peab ta selle tütarettevõtte konsolideerima kooskõlas käesoleva IFRSi lõigetega 19–26 ja rakendama sellise tütarettevõtte omandamisel IFRS 3 nõudeid.
               
            
                  33
               
               
                  Investeerimisettevõtte emaettevõte konsolideerib kõik tema kontrolli all olevad (majandus)üksused, kaasa arvatud need, mida ta kontrollib investeerimisettevõttest tütarettevõtte kaudu, välja arvatud juhul, kui emaettevõte ise on investeerimisettevõte.
               
            Lisasse A lisatakse uus mõiste.
      
                  Kontsern
               
               
                  …
               
            
                  investeerimisettevõte
               
               
                  (Majandus)üksus, mis
                  
                              (a)
                           
                           
                              saab ühelt või mitmelt investorilt rahalised vahendid eesmärgiga osutada sellele investorile (nendele investoritele) investeeringute valitsemise teenuseid;
                           
                        
                              (b)
                           
                           
                              kinnitab oma investori(te)le, et tema ärieesmärk on investeerida rahalised vahendid üksnes selleks, et saada kapitali väärtuse kasvust tulenevat tulu, investeerimistulu või mõlemat, ja
                           
                        
                              (c)
                           
                           
                              mõõdab ning hindab sisuliselt kõigi oma investeeringute tasuvust õiglase väärtuse alusel.
                           
                        
            Lisasse B lisatakse pealkiri ja lõiked B85A–B85W.
      KINDLAKSTEGEMINE, KAS (MAJANDUS)ÜKSUS ON INVESTEERIMISETTEVÕTE
      
                  B85A
               
               
                  (Majandus)üksus võtab selle hindamisel, kas ta on investeerimisettevõte, arvesse kõiki fakte ja asjaolusid, sealhulgas oma eesmärki ja ülesehitust. (Majandus)üksus, mida iseloomustavad lõikes 27 sätestatud investeerimisettevõtte määratluse kolm elementi, on investeerimisettevõte. Kõnealuse määratluse elemente kirjeldatakse üksikasjalikumalt lõigetes B85B–B85M.
               
            
         Ärieesmärk
      
      
                  B85B
               
               
                  Investeerimisettevõtte määratluse kohaselt peab (majandus)üksuse eesmärk olema investeerida üksnes selleks, et saavutada kapitali väärtuse kasv, investeerimistulu (nt dividendid, intress või renditulu) või mõlemad. Investeerimisettevõtte ärieesmärki tõendavad tavaliselt dokumendid, millest ilmnevad (majandus)üksuse investeerimiseesmärgid, näiteks (majandus)üksuse prospekt, (majandus)üksuse levitatavad trükised ja muud ettevõtte või partnerluse dokumendid. Ärieesmärki võib tõendada ka viis, kuidas (majandus)üksus esitleb end teistele osapooltele (nt võimalikele investoritele või investeerimisobjektidele); näiteks võib (majandus)üksus esitleda oma äritegevust kui keskmise tähtajaga investeeringute tegemist kapitali väärtuse kasvu eesmärgil. (Majandus)üksusel, kes esitleb end investorina, kelle eesmärk on ühiselt koos oma investeerimisobjektidega arendada, toota või turustada tooteid, on seevastu investeerimisettevõtte ärieesmärgiga vastuolus olev ärieesmärk, sest kõnealune (majandus)üksus teenib tulu nii arendus-, tootmis- või turundustegevuselt kui ka oma investeeringutelt (vt lõige B85I).
               
            
                  B85C
               
               
                  Investeerimisettevõte võib osutada kas otse või tütarettevõtte kaudu investeeringutega seotud teenuseid (nt investeerimisalase nõustamise teenused, investeeringute valitsemine, investeeringutega seotud tugi- ja haldusteenused) nii kolmandatele isikutele kui ka oma investoritele, isegi kui sellised tegevused on (majandus)üksuse jaoks olulised.
               
            
                  B85D
               
               
                  Samuti võib investeerimisettevõte kas otse või tütarettevõtte kaudu osaleda järgmistes investeeringutega seotud tegevustes, kui nende tegevuste eesmärk on suurendada investeerimisobjektidesse tehtud investeeringute tootlust (kapitali väärtuse kasv või investeerimistulu) ja need ei kujuta endast eraldiseisvat olulist äritegevust või investeerimisettevõtte eraldiseisvat olulist tuluallikat:
                  
                              (a)
                           
                           
                              investeerimisobjektile valitsemisteenuste osutamine ja strateegilise nõu andmine ja
                           
                        
                              (b)
                           
                           
                              investeerimisobjektile rahalise toetuse, nt laenu, kapitalikohustuse või garantii andmine.
                           
                        
            
                  B85E
               
               
                  Kui investeerimisettevõttel on tütarettevõte, kes osutab (majandus)üksusele või teistele osapooltele investeeringutega seotud teenuseid või teostab investeeringutega seotud tegevusi, nagu on kirjeldatud lõigetes B85C–B85D, konsolideerib ta selle tütarettevõtte kooskõlas lõikega 32.
               
            
         Väljumisstrateegiad
      
      
                  B85F
               
               
                  (Majandus)üksuse ärieesmärki tõendavad ka tema investeerimiskavad. Üks investeerimisettevõtet teistest (majandus)üksustest eristav iseärasus on see, et investeerimisettevõte ei kavatse hoida oma investeeringuid määramata aja vältel; ta hoiab neid tähtajaliselt. Kuna omakapitaliinvesteeringuid ja mittefinantsvara investeeringuid hoitakse tõenäoliselt määramata aja vältel, peab investeerimisettevõttel olema väljumisstrateegia, mis näeb ette viisi, kuidas (majandus)üksus kavatseb saavutada sisuliselt kõigi oma omakapitaliinvesteeringute ja mittefinantsvara investeeringute puhul kapitali väärtuse kasvu. Investeerimisettevõttel peab olema väljumisstrateegia ka tõenäoliselt määramata aja vältel hoitavate võlainstrumentide kohta, näiteks tähtajatud võlainstrumendid. (Majandus)üksus ei pea dokumenteerima konkreetset väljumisstrateegiat iga üksiku investeeringu kohta, kuid ta peab määrama kindlaks erinevad võimalikud strateegiad investeeringute eri liikide või portfellide kohta, sealhulgas investeeringute lõpetamise tegeliku tähtaja. Väljumismehhanisme, mis kehtestatakse üksnes selliste kohustuste täitmata jätmise juhtude nagu lepingu rikkumine või mittetäitmine puhuks, ei käsitata väljumisstrateegiana käesoleva hinnangu eesmärgil.
               
            
                  B85G
               
               
                  Väljumisstrateegiad võivad investeeringuliigiti erineda. Kui investeeritakse omandiväärtpaberitesse, millega avalikul turul ei kaubelda, võib väljumisstrateegia hõlmata näiteks avalikku esmapakkumist, pakkumist erainvestorile, äritegevuse müüki, investeerimisobjektides olevate osaluste jaotamist (investoritele) ja varade müüki (sh investeerimisobjekti varade müük, millele järgneb investeerimisobjekti likvideerimine). Avalikul turul kaubeldavate omakapitaliinvesteeringute korral võib väljumisstrateegia hõlmata näiteks investeeringu müümist erainvestorile või avalikul turul. Kinnisvarainvesteeringute korral võib väljumisstrateegia hõlmata näiteks kinnisvara müümist spetsiaalsete kinnisvaramaaklerite kaudu või avatud turul.
               
            
                  B85H
               
               
                  Investeerimisettevõttel võib olla investeering teises investeerimisettevõttes, mis on moodustatud seoses (majandus)üksusega õiguslikel, regulatiivsetel, maksualastel või muudel sarnastel ärilistel põhjustel. Sellisel juhul ei pea investeerimisettevõttest investoril olema kõnealuse investeeringu jaoks väljumisstrateegiat tingimusel, et investeerimisettevõttest investeerimisobjektil on asjakohased väljumisstrateegiad oma investeeringute jaoks.
               
            
         Investeeringutelt teenitav tulu
      
      
                  B85I
               
               
                  Kui (majandus)üksus või teine selle kontserni liige, millesse (majandus)üksus kuulub (st kontsern, mida kontrollib investeerimisettevõtte lõplik emaettevõte), saab või püüab saada (majandus)üksuse investeeringutest muud kasu, mis ei ole kättesaadav teistele osapooltele, kes ei ole investeerimisobjektiga seotud, siis ta ei investeeri üksnes selleks, et saavutada kapitali väärtuse kasv, investeerimistulu või mõlemad. Selline kasu on muu hulgas:
                  
                              (a)
                           
                           
                              investeerimisobjekti protsesside, varade või tehnoloogia omandamine, kasutamine, vahetamine või ärakasutamine. See hõlmab (majandus)üksuse või muu kontserniliikme ebaproportsionaalselt suurt või ainuõigust omandada investeerimisobjekti vara, tehnoloogiat, tooteid või teenuseid; näiteks kui tal on optsioon investeerimisobjekti vara ostmiseks juhul, kui varaga toimunud muutusi peetakse soodsaks;
                           
                        
                              (b)
                           
                           
                              ühised ettevõtmised (nagu määratletud IFRS 11-s) või (majandus)üksuse või muu kontserniliikme ja investeerimisobjekti vahelised muud kokkulepped toodete või teenuste arendamiseks, tootmiseks, turustamiseks või osutamiseks;
                           
                        
                              (c)
                           
                           
                              finantstagatised või varad, mille investeerimisobjekt annab tagatiseks (majandus)üksuse või muu kontserniliikmega sõlmitud laenulepingu eest (investeerimisettevõte saab siiski endiselt kasutada oma investeeringut investeerimisobjektis tagatisena enda võetud laenu eest);
                           
                        
                              (d)
                           
                           
                              (majandus)üksuse seotud osapoole valduses olev optsioon osta sellelt (majandus)üksuselt või muult kontserniliikmelt osalus (majandus)üksuse investeerimisobjektis;
                           
                        
                              (e)
                           
                           
                              välja arvatud lõikes B85J kirjeldatud juhul, (majandus)üksuse või muu kontserniliikme ja investeerimisobjekti vahelised tehingud, mis:
                              
                                          (i)
                                       
                                       
                                          on sõlmitud tingimustel, mis ei ole kättesaadavad (majandus)üksustele, mis ei ole kõnealuse (majandus)üksuse, muu kontserniliikme või investeerimisobjekti seotud osapooled;
                                       
                                    
                                          (ii)
                                       
                                       
                                          ei ole õiglases väärtuses või
                                       
                                    
                                          (iii)
                                       
                                       
                                          kujutavad endast olulist osa investeerimisobjekti või (majandus)üksuse äritegevusest, kaasa arvatud muude kontserni kuuluvate (majandus)üksuste äritegevusest.
                                       
                                    
                        
            
                  B85J
               
               
                  Investeerimisettevõttel võib olla strateegia investeerida mitmesse investeerimisobjekti samas tööstusharus, samal turul või samas geograafilises piirkonnas eesmärgiga saada kasu sünergiast, mis suurendab nendest investeerimisobjektidest tulenevat kapitali väärtuse kasvu või saadavat investeerimistulu. Olenemata lõike B85I punktist e ei välistata (majandus)üksuse liigitamist investeerimisettevõttena üksnes põhjusel, et sellised investeerimisobjektid kauplevad üksteisega.
               
            
         Õiglase väärtuse mõõtmine
      
      
                  B85K
               
               
                  Investeerimisettevõtte määratluse oluline element on see, et ta mõõdab ja hindab sisuliselt kõigi oma investeeringute tulusust õiglase väärtuse alusel, sest õiglase väärtuse kasutamine annab asjakohasemad tulemused kui näiteks tütarettevõtete konsolideerimine või sidus- või ühisettevõtetes olevate osaluste suhtes kapitaliosaluse meetodi kasutamine. Et tõendada määratluse selle elemendi olemasolu, esitab investeerimisettevõte:
                  
                              (a)
                           
                           
                              investoritele õiglase väärtuse andmed ja mõõdab sisuliselt kõiki oma investeeringuid oma finantsaruannetes õiglases väärtuses, kui õiglase väärtuse kasutamine on nõutud või lubatud vastavalt IFRSidele, ja
                           
                        
                              (b)
                           
                           
                              õiglase väärtuse andmed (majandus)üksusesiseselt juhtkonna võtmeisikutele (nagu määratletud IAS 24-s), kes kasutavad õiglast väärtust peamise mõõdupuuna selleks, et hinnata sisuliselt kõigi oma investeeringute tulusust ja teha investeerimisotsuseid.
                           
                        
            
                  B85L
               
               
                  Lõike B85K punktis a sätestatud nõude täitmiseks toimib investeerimisettevõte järgmiselt:
                  
                              (a)
                           
                           
                              kajastab kinnisvarainvesteeringuid, kasutades IAS 40-s Kinnisvarainvesteeringud esitatud õiglase väärtuse mudelit;
                           
                        
                              (b)
                           
                           
                              kasutab vabastust IAS 28-s sätestatud kapitaliosaluse meetodi rakendamisest sidus- ja ühisettevõtetesse tehtud investeeringute puhul ja
                           
                        
                              (c)
                           
                           
                              mõõdab oma finantsvarasid õiglases väärtuses, kasutades IFRS 9-s sätestatud nõudeid.
                           
                        
            
                  B85M
               
               
                  Investeerimisettevõttel võib olla muul kui investeerimisotstarbel soetatud vara, näiteks peakontorina kasutatav kinnisvara ja asjaomased seadmed, ning tal võib olla ka finantskohustisi. Investeerimisettevõtte määratluse õiglase väärtuse mõõtmisega seotud elementi, mis esitati lõike 27 punktis c, rakendatakse investeerimisettevõtte investeeringutele. Sellest tulenevalt ei pea investeerimisettevõte oma muul kui investeerimisotstarbel soetatud vara või oma kohustisi õiglases väärtuses mõõtma.
               
            
         Investeerimisettevõttele iseloomulikud omadused
      
      
                  B85N
               
               
                  (Majandus)üksus peab selle hindamisel, kas ta vastab investeerimisettevõtte määratlusele, kaaluma, kas tal on investeerimisettevõttele iseloomulikud omadused (vt lõige 28). Neist iseloomulikest omadustest ühe või mitme puudumine ei välista tingimata (majandus)üksuse liigitamist investeerimisettevõttena, kuid see näitab, et selle kindlakstegemiseks, kas (majandus)üksus on investeerimisettevõte, on vaja täiendavat otsustamist.
               
            
         Mitu investeeringut
      
      
                  B85O
               
               
                  Investeerimisettevõttel on oma riskide hajutamiseks ja tulude suurendamiseks tavaliselt mitu investeeringut. (Majandus)üksusel võib olla investeeringuportfell kas otse või kaudselt, näiteks omades üht investeeringut teises, mitut investeeringut omavas investeerimisettevõttes.
               
            
                  B85P
               
               
                  (Majandus)üksusel võib kohati olla ka üksainus investeering. Üheainsa investeeringu omamine ei takista siiski (majandus)üksust vastamast investeerimisettevõtte määratlusele. Investeerimisettevõte võib omada ühtainsat investeeringut näiteks juhul, kui (majandus)üksus:
                  
                              (a)
                           
                           
                              on stardietapis ega ole veel kindlaks määranud sobivaid investeeringuid ja ei ole seetõttu veel rakendanud oma investeerimiskava omandada mitu investeeringut;
                           
                        
                              (b)
                           
                           
                              ei ole veel teinud müüdud investeeringute asendamiseks teisi investeeringuid;
                           
                        
                              (c)
                           
                           
                              on asutatud eesmärgiga koondada investorite rahalised vahendid üheainsa investeeringu tegemiseks, kui üksikud investorid ei saa seda investeeringut teha (nt kui nõutav minimaalne investeering on üksiku investori jaoks liiga suur), või
                           
                        
                              (d)
                           
                           
                              on likvideerimisel.
                           
                        
            
         Mitu investorit
      
      
                  B85Q
               
               
                  Investeerimisettevõttel on tavaliselt mitu investorit, kes koondavad oma rahalised vahendid saamaks juurdepääsu investeeringute valitsemise teenustele ja investeerimisvõimalustele, millele neil üksinda oleks juurdepääs puudunud. Mitme investori olemasolu vähendab tõenäolisust, et (majandus)üksus või teised (majandus)üksusega samasse kontserni kuuluvad liikmed saavad muud kasu peale kapitali väärtuse kasvu või investeerimistulu (vt lõige B85I).
               
            
                  B85R
               
               
                  Investeerimisettevõtte võib teise võimalusena asutada ka üksainus investor või selle võib asutada üheainsa investori jaoks, kes esindab või toetab suurema investorite rühma (nt pensionifond, riiklik investeerimisfond või perekondlik usaldusfond) huve.
               
            
                  B85S
               
               
                  (Majandus)üksusel võib kohati olla ajutiselt ka üksainus investor. Investeerimisettevõttel võib olla üksainus investor näiteks juhul, kui (majandus)üksus:
                  
                              (a)
                           
                           
                              on esmapakkumise etapis, mis ei ole veel lõppenud, ja (majandus)üksus teeb kindlaks sobivaid investoreid;
                           
                        
                              (b)
                           
                           
                              ei ole veel teinud kindlaks sobivaid investoreid, kes astuksid osaluse loovutanud investorite asemele, või
                           
                        
                              (c)
                           
                           
                              on likvideerimisel.
                           
                        
            
         Investorid, kes ei ole seotud osapooled
      
      
                  B85T
               
               
                  Investeerimisettevõttel on tavaliselt mitu investorit, kes ei ole (majandus)üksuse või teiste (majandus)üksusega samasse kontserni kuuluvate liikmete seotud osapooled (nagu määratletud IAS 24-s). Selliste investorite olemasolu, kes ei ole seotud osapooled, vähendab tõenäolisust, et (majandus)üksus või teised (majandus)üksusega samasse kontserni kuuluvad liikmed saavad muud kasu peale kapitali väärtuse kasvu või investeerimistulu (vt lõige B85I).
               
            
                  B85U
               
               
                  Ometi saab (majandus)üksuse liigitada investeerimisettevõtteks ka siis, kui tema investorid on (majandus)üksuse seotud osapooled. Investeerimisettevõte võib näiteks asutada oma töötajate rühma (nt juhtkonna võtmeisikud) või teis(t)e seotud osapoolest investori(te) jaoks eraldiseisva „paralleelse” fondi, mis peegeldab (majandus)üksuse peamise investeerimisfondi investeeringuid. Selline „paralleelne” fond võib olla investeerimisettevõte, kuigi kõik tema investorid on seotud osapooled.
               
            
         Osalused
      
      
                  B85V
               
               
                  Investeerimisettevõte on tavaliselt, kuid mitte tingimata, eraldiseisev juriidiline (majandus)üksus. Investeerimisettevõttes olev osalus esineb tavaliselt omakapitali või muu sarnase osaluse (nt ühingu osakapital) vormis, millele vastab proportsionaalne osa investeerimisettevõtte netovarast. Kui (majandus)üksusel on mitu eri liiki investorit, kellest mõnel on õigus ainult konkreetsele investeeringule või investeeringute rühmale või kellele kuuluvad proportsionaalsed osad netovarast on erinevad, ei välista see siiski võimalust, et (majandus)üksus on investeerimisettevõte.
               
            
                  B85W
               
               
                  Lisaks võib (majandus)üksus, kellel on märkimisväärne osalus võla vormis, mis vastavalt muudele kohaldatavatele IFRSidele ei vasta omakapitali määratlusele, siiski olla investeerimisettevõte tingimusel, et laenuandjad saavad (majandus)üksuse netovara õiglase väärtuse muutumisest muutuvat tulu.
               
            Lisasse B lisatakse pealkiri ja lõiked B100–B101.
      INVESTEERIMISETTEVÕTTE STAATUSE MUUTUMISE ARVESTAMINE
      
                  B100
               
               
                  Kui (majandus)üksus lakkab olemast investeerimisettevõte, rakendab ta IFRS 3 kõigi oma tütarettevõtete suhtes, mida ta varem mõõtis kasumiaruandes õiglases väärtuses kooskõlas lõikega 31. Staatuse muutumise kuupäeva käsitatakse omandamise kuupäevana. Tütarettevõtte õiglane väärtus omandamise kuupäeval võrdub ülekantud tasuga, mille puhul võetakse arvesse firmaväärtust või omandamisel tehtud soodusostust saadud tulu. Kõik tütarettevõtted konsolideeritakse kooskõlas käesoleva IFRSi lõigetega 19–24 alates staatuse muutumise kuupäevast.
               
            
                  B101
               
               
                  Kui (majandus)üksus muutub investeerimisettevõtteks, lõpetab ta oma tütarettevõtete konsolideerimise alates staatuse muutumise kuupäevast, välja arvatud selliste tütarettevõtete puhul, mida tuleb jätkuvalt konsolideerida kooskõlas lõikega 32. Investeerimisettevõte rakendab lõigete 25 ja 26 nõudeid selliste tütarettevõtete suhtes, mille konsolideerimise ta lõpetab, nagu investeerimisettevõte oleks sel kuupäeval kaotanud kontrolli nende tütarettevõtete üle.
               
            Lisasse C lisatakse uus lõige C1B.
      
                  C1B
               
               
                  Dokumendiga Investeerimisettevõtted (IFRS 10, IFRS 12 ja IAS 27 muudatused), välja antud 2012. aasta oktoobris, muudeti lõiked 2, 4, C2A, C6A ja lisa A ning lisati lõiked 27–33, B85A–B85W, B100–B101 ja C3A–C3F. (Majandus)üksus rakendab neid muudatusi 1. jaanuaril 2014 või hiljem algavate aruandeaastate suhtes. Varasem rakendamine on lubatud. Kui (majandus)üksus rakendab neid muudatusi varem, avalikustab ta selle asjaolu ning rakendab samal ajal kõik dokumendis Investeerimisettevõtted esitatud muudatused.
               
            Lisa C lõige C2A muudetakse.
      
                  C2A
               
               
                  Olenemata IAS 8 lõike 28 nõuetest peab (majandus)üksus käesoleva IFRSi esmakordsel rakendamisel ja hiljem, käesolevasse IFRSi dokumendiga Investeerimisettevõtted tehtud muudatuste esmakordsel rakendamisel esitama üksnes IAS 8 lõike 28 punktis f nõutud kvantitatiivse teabe käesoleva IFRSi esmakordse rakendamise kuupäevale vahetult eelnenud aruandeaasta kohta („eelmine periood”). (Majandus)üksus võib esitada, kuid ei pea esitama, selle teabe ka käesoleva perioodi või varasemate võrdlusperioodide kohta.
               
            Lisasse C lisatakse uued lõiked C3A–C3F.
      
                  C3A
               
               
                  (Majandus)üksus hindab esmakordse rakendamise kuupäeval seda, kas ta on investeerimisettevõte, sellel kuupäeval olemasolevate faktide ja asjaolude alusel. Kui (majandus)üksus leiab esmakordse rakendamise kuupäeval, et ta on investeerimisettevõte, rakendab ta lõigete C5–C5A asemel lõigete C3B–C3F nõuded.
               
            
                  C3B
               
               
                  Investeerimisettevõte mõõdab oma tütarettevõtetesse tehtud investeeringuid kasumiaruandes õiglases väärtuses nii, nagu oleksid käesoleva IFRSi nõuded olnud kogu aeg kehtivad, välja arvatud selliste tütarettevõtete puhul, mida konsolideeritakse kooskõlas lõikega 32 (mille suhtes rakendatakse asjakohasusest olenevalt kas lõikeid C3 ja C6 või lõikeid C4–C4C). Investeerimisettevõte korrigeerib tagasiulatuvalt nii esialgse rakendamise kuupäevale vahetult eelnenud aruandeaastat kui ka omakapitali eelmise perioodi alguskuupäeva seisuga, võttes arvesse erinevust järgmiste näitajate vahel:
                  
                              (a)
                           
                           
                              tütarettevõtte varasem (jääk)maksumus ja
                           
                        
                              (b)
                           
                           
                              tütarettevõttesse investeerimisettevõtte tehtud investeeringu õiglane väärtus.
                           
                        Varem muus koondkasumis kajastatud õiglase väärtuse korrigeerimiste kumulatiivne summa kantakse üle jaotamata kasumisse esialgse rakendamise kuupäevale vahetult eelnenud aruandeaasta alguskuupäeva seisuga.
               
            
                  C3C
               
               
                  Investeerimisettevõte kasutab enne IFRS 13 Õiglase väärtuse mõõtmine vastuvõtmist investoritele või juhtkonnale varem teatatud õiglase väärtuse summasid, juhul kui need kujutavad endast summat, mille eest oleks võidud investeeringut vahetada teadlike, huvitatud ja sõltumatute osapoolte vahelises tehingus hindamiskuupäeval.
               
            
                  C3D
               
               
                  Kui tütarettevõttesse tehtud investeeringu mõõtmine kooskõlas lõigetega C3B–C3C on teostamatu (nagu määratletud IAS 8-s), rakendab investeerimisettevõte käesoleva IFRSi nõudeid alates varaseima perioodi algusest, mille puhul lõigete C3B–C3C rakendamine on teostatav (milleks võib olla käesolev periood). Investor korrigeerib tagasiulatuvalt esialgse rakendamise kuupäevale vahetult eelnenud aruandeaastat, välja arvatud juhul, kui varaseim periood, mille puhul käesoleva lõike rakendamine on teostatav, on käesolev periood. Sellisel juhul kajastatakse omakapitali korrigeerimist alates käesoleva perioodi algusest.
               
            
                  C3E
               
               
                  Kui investeerimisettevõte on tütarettevõttesse tehtud investeeringu enne käesoleva IFRSi esmakordse rakendamise kuupäeva müünud või selle üle kontrolli kaotanud, ei pea investeerimisettevõte selle tütarettevõtte kohta tehtud varasemaid arvestuskandeid korrigeerima.
               
            
                  C3F
               
               
                  Kui (majandus)üksus rakendab dokumendis Investeerimisettevõtted sätestatud muudatused perioodil, mis on hilisem IFRS 10 esmakordse rakendamise perioodist, käsitatakse lõigetes C3A–C3E esitatud viiteid „esmakordse rakendamise kuupäevale” viitena „selle aruandeaasta algusele, mille puhul rakendataks esimest korda dokumendis Investeerimisettevõtted (IFRS 10, IFRS 12 ja IAS 27 muudatused), välja antud 2012. aasta oktoobris, esitatud muudatused”.
               
            Lisa C lõige C6A muudetakse.
      
                  C6A
               
               
                  Olenemata lõigetes C3B–C5A esitatud viidetest esialgse rakendamise kuupäevale vahetult eelnenud aruandeaastale („eelmine periood”) võib (majandus)üksus esitada, kuid ta ei pea esitama, ka korrigeeritud võrdlusteabe varasemate kajastatud perioodide kohta. Kui (majandus)üksus esitab korrigeeritud võrdlusteabe mõne varasema perioodi kohta, käsitatakse kõiki lõigetes C3B–C5A esitatud viiteid „eelmisele perioodile” viitena „varaseimale kajastatud korrigeeritud võrdlusperioodile”.
               
            
         Lisa
         
            Teiste standardite täiendavad muudatused
         
         
            Käesolevas lisas sätestatakse teiste standardite muudatused, mis tulenevad dokumendi Investeerimisettevõtted (IFRS 10, IFRS 12 ja IAS 27 muudatused) väljaandmisest IASB poolt. (Majandus)üksus rakendab neid muudatusi 1. jaanuaril 2014 või hiljem algavate aruandeaastate suhtes. Dokumendi Investeerimisettevõtted varasem rakendamine on lubatud. Kui (majandus)üksus rakendab neid muudatusi varem, rakendab ta samal ajal kõik dokumendis Investeerimisettevõtted esitatud muudatused. Muudetud lõigetes on uus tekst allajoonitud ja välja jäetud tekst on läbitõmmatud.
         
         
            IFRS 1 Rahvusvaheliste finantsaruandlusstandardite esmakordne kasutuselevõtmine
            
         
         Lisatakse lõige 39T.
         
                     39T
                  
                  
                     Dokumendiga Investeerimisettevõtted (IFRS 10, IFRS 12 ja IAS 27 muudatused), välja antud 2012. aasta oktoobris, muudeti lõiked D16, D17 ja lisa C ning lisati pealkiri ja lõiked E6–E7. (Majandus)üksus rakendab neid muudatusi 1. jaanuaril 2014 või hiljem algavate aruandeaastate suhtes. Dokumendi Investeerimisettevõtted varasem rakendamine on lubatud. Kui (majandus)üksus rakendab neid muudatusi varem, rakendab ta samal ajal ka kõik dokumendis Investeerimisettevõtted esitatud muudatused.
                  
               Lisa C muudetakse.
         
            Käesolev lisa on IFRSi lahutamatu osa. (Majandus)üksus rakendab alljärgnevaid nõudeid enne IFRSidele ülemineku kuupäeva kajastatud äriühenduste suhtes. Käesolevat lisa rakendatakse üksnes IFRS 3 Äriühendused kohaldamisalasse kuuluvate äriühenduste suhtes.
         
         Lisa D lõiked D16–D17 muudetakse.
         
                     D16
                  
                  
                     Kui tütarettevõttest saab esmakordne kasutuselevõtja hiljem kui tema emaettevõttest, kajastab tütarettevõte enda finantsaruannetes oma varasid ja kohustisi kas:
                     
                                 (a)
                              
                              
                                 bilansilistes (jääk)maksumustes, mida kasutataks emaettevõtte konsolideeritud finantsaruannetes emaettevõtte IFRSidele ülemineku kuupäeva seisuga, kui seoses konsolideerimisprotseduuridega ja sellise äriühenduse mõjude arvestamisega, mille raames emaettevõte tütarettevõtte omandas, ei ole tehtud mingeid korrigeerimisi (seda valikuvõimalust ei saa kasutada investeerimisettevõtte (nagu määratletud IFRS 10-s) tütarettevõte, mida tuleb mõõta kasumiaruandes õiglases väärtuses), või
                              
                           
                                 (b)
                              
                              
                                 …
                              
                           
               
                     D17
                  
                  
                     Kui (majandus)üksus saab esmakordseks kasutuselevõtjaks pärast oma tütarettevõtet (või sidus- või ühisettevõtet), mõõdab (majandus)üksus oma konsolideeritud finantsaruannetes tütarettevõtte (või sidus- või ühisettevõtte) varasid ja kohustisi samas bilansilises (jääk)maksumuses kui tütarettevõtte (või sidus- või ühisettevõtte) finantsaruannetes, pärast konsolideerimise ja kapitaliosaluse meetodi korrigeerimise ja sellise äriühenduse mõjude arvesse võtmist, mille raames (majandus)üksus tütarettevõtte omandas. Olenemata sellest nõudest ei rakenda emaettevõte, mis ei ole investeerimisettevõte, investeerimisettevõttest tütarettevõtete kasutatavat konsolideerimise erandit. …
                  
               Lisas E lisatakse lõike E5 järele pealkiri ja lõiked E6–E7.
         
            Investeerimisettevõtted
         
         
                     E6
                  
                  
                     Emaettevõttest esmakordne kasutuselevõtja hindab, kas ta on investeerimisettevõte (nagu määratletud IFRS 10-s), IFRSidele ülemineku kuupäeval olemasolevate faktide ja asjaolude põhjal.
                  
               
                     E7
                  
                  
                     Esmakordne kasutuselevõtja, kes on investeerimisettevõte (nagu määratletud IFRS 10-s), võib rakendada IFRS 10 lõigete C3C–C3D ja IAS 27 lõigete 18C–18G üleminekusätteid, juhul kui tema esimesed IFRSide kohaselt koostatud finantsaruanded kajastavad 31. detsembril 2014 või enne seda lõppenud aruandeaastat. Kõnealustes lõigetes esitatud viiteid esmakordse rakendamise kuupäevale vahetult eelnenud aruandeaastale käsitatakse viitena varaseimale kajastatud aruandeaastale. Järelikult tuleb neis lõigetes esitatud viiteid käsitada viitena IFRSidele ülemineku kuupäevale.
                  
               
            IFRS 3 Äriühendused
            
         
         Lõige 7 muudetakse ning lõiked 2A ja 64G lisatakse.
         
                     2A
                  
                  
                     Käesoleva standardi nõudeid ei rakendata juhul, kui investeerimisettevõte (nagu määratletud IFRS 10-s Konsolideeritud finantsaruanded) omandab investeeringu tütarettevõttes, mida tuleb mõõta kasumiaruandes õiglases väärtuses.
                  
               
                     7
                  
                  
                     IFRS 10-s esitatud juhiseid kasutatakse omandaja kindlakstegemiseks …
                  
               
                     64G
                  
                  
                     Dokumendiga Investeerimisettevõtted (IFRS 10, IFRS 12 ja IAS 27 muudatused), välja antud 2012. aasta oktoobris, muudeti lõige 7 ning lisati lõige 2A. (Majandus)üksus rakendab neid muudatusi 1. jaanuaril 2014 või hiljem algavate aruandeaastate suhtes. Dokumendi Investeerimisettevõtted varasem rakendamine on lubatud. Kui (majandus)üksus rakendab neid muudatusi varem, rakendab ta samal ajal ka kõik dokumendis Investeerimisettevõtted esitatud muudatused.
                  
               
            IFRS 7 Finantsinstrumendid: avalikustamine
            
         
         Lõige 3 muudetakse ja lõige 44X lisatakse.
         
                     3
                  
                  
                     Käesolevat IFRSi rakendavad (majandus)üksused finantsinstrumentide kõikide liikide suhtes, välja arvatud:
                     
                                 (a)
                              
                              
                                 need osalused tütar-, sidus- ja ühisettevõtetes, mida arvestatakse kooskõlas IFRS 10-ga Konsolideeritud finantsaruanded, IAS 27-ga Konsolideerimata finantsaruanded või IAS 28-ga Investeeringud sidus- ja ühisettevõtetesse. Teatavatel juhtudel nõuavad või lubavad IFRS 10, IAS 27 või IAS 28 siiski (majandus)üksusel arvestada osalust tütar-, sidus- või ühisettevõttes, kasutades IFRS 9-t; sellistel juhtudel rakendavad (majandus)üksused käesoleva IFRSi nõudeid ja mõõtmisel õiglase väärtuse kasutamise korral IFRS 13 Õiglase väärtuse mõõtmine nõudeid. Samuti rakendavad (majandus)üksused käesolevat IFRSi kõikide tuletisinstrumentide suhtes, mis on seotud osalusega tütar-, sidus- või ühisettevõttes, välja arvatud juhul, kui tuletisinstrument vastab IAS 32-s esitatud omakapitaliinstrumendi määratlusele.
                              
                           
               
                     44X
                  
                  
                     Dokumendiga Investeerimisettevõtted (IFRS 10, IFRS 12 ja IAS 27 muudatused), välja antud 2012. aasta oktoobris, muudeti lõige 3. (Majandus)üksus rakendab seda muudatust 1. jaanuaril 2014 või hiljem algavate aruandeaastate suhtes. Dokumendi Investeerimisettevõtted varasem rakendamine on lubatud. Kui (majandus)üksus rakendab seda muudatust varem, rakendab ta samal ajal ka kõik dokumendis Investeerimisettevõtted esitatud muudatused.
                  
               
            IAS 7 Rahavoogude aruanded
            
         
         Lõiked 42A ja 42B muudetakse ning lõiked 40A ja 58 lisatakse.
         
                     40A
                  
                  
                     Investeerimisettevõte (nagu määratletud IFRS 10-s Konsolideeritud finantsaruanded) ei pea rakendama lõike 40 punkte c ja d investeeringule tütarettevõttes, mida tuleb mõõta kasumiaruandes õiglases väärtuses.
                  
               
                     42A
                  
                  
                     Rahavoogusid, mis tekivad tütarettevõtte osalustes toimunud muutustest, mille tulemusena kontroll ei kao, liigitatakse finantseerimistegevuse rahavoogudeks, välja arvatud juhul, kui tütarettevõtte omanik on investeerimisettevõte (nagu määratletud IFRS 10-s) ja tütarettevõtet tuleb mõõta kasumiaruandes õiglases väärtuses.
                  
               
                     42B
                  
                  
                     Muutusi tütarettevõtte osalustes, mille tulemusena kontroll ei kao, näiteks hilisem emaettevõtte poolne tütarettevõtte omakapitaliinstrumentide ost või müük, arvestatakse omakapitalitehingutena (vt IFRS 10), välja arvatud juhul, kui tütarettevõtte omanik on investeerimisettevõte ja tütarettevõtet tuleb mõõta kasumiaruandes õiglases väärtuses. Seega liigitatakse sellest tulenevaid rahavoogusid sarnaselt teistele omanikega sooritatud tehingutele, mida on kirjeldatud lõikes 17.
                  
               
                     58
                  
                  
                     Dokumendiga Investeerimisettevõtted (IFRS 10, IFRS 12 ja IAS 27 muudatused), välja antud 2012. aasta oktoobris, muudeti lõiked 42A ja 42B ning lisati lõige 40A. (Majandus)üksus rakendab neid muudatusi 1. jaanuaril 2014 või hiljem algavate aruandeaastate suhtes. Dokumendi Investeerimisettevõtted varasem rakendamine on lubatud. Kui (majandus)üksus rakendab neid muudatusi varem, rakendab ta samal ajal ka kõik dokumendis Investeerimisettevõtted esitatud muudatused.
                  
               
            IAS 12 Tulumaks
            
         
         Lõiked 58 ja 68C muudetakse ning lõige 98C lisatakse.
         
                     58
                  
                  
                     Tasumisele kuuluv ja edasilükkunud tulumaks kajastatakse tulu või kuluna ja see sisaldub perioodi kasumis või kahjumis, välja arvatud määral, mil tulumaks tekib seoses:
                     
                                 (a)
                              
                              
                                 …
                              
                           
                                 (b)
                              
                              
                                 äriühendusega (muu kui sellise tütarettevõtte omandamine investeerimisettevõtte poolt (nagu määratletud IFRS 10-s Konsolideeritud finantsaruanded), mida tuleb mõõta kasumiaruandes õiglases väärtuses) (vt lõiked 66–68).
                              
                           
               
                     68C
                  
                  
                     Nagu lõikes 68A märgitud, võib mahaarvatav maksusumma (või arvestuslik tulevane maksu mahaarvamine, mida mõõdetakse vastavalt lõikele 68B) erineda sellega seonduvast kumulatiivsest tasude kulust. Standardi lõige 58 nõuab, et tasumisele kuuluv ja edasilükkunud tulumaks tuleb kajastada tulu või kuluna perioodi kasumis või kahjumis, välja arvatud ulatuses, milles tulumaks tekib a) tehingust või sündmusest, mis on kajastatud samal või erineval perioodil väljaspool kasumit või kahjumit, või b) äriühendusest (muu kui sellise tütarettevõtte omandamine investeerimisettevõtte poolt, mida tuleb mõõta kasumiaruandes õiglases väärtuses). Kui tulumaksu mahaarvamise summa (või hinnanguline tulevane tulumaksu mahaarvamise summa) ületab sellega seonduvat kumulatiivsete tasude kulu summat, siis see viitab, et tulumaksu mahaarvamine seondub mitte ainult tasude kuluga, vaid ka omakapitali objektidega. Sellises olukorras tuleks seonduva tasumisele kuuluva või edasilükkunud tulumaksu ülejääk kajastada otse omakapitalis.
                  
               
                     98C
                  
                  
                     Dokumendiga Investeerimisettevõtted (IFRS 10, IFRS 12 ja IAS 27 muudatused), välja antud 2012. aasta oktoobris, muudeti lõiked 58 ja 68C. (Majandus)üksus rakendab neid muudatusi 1. jaanuaril 2014 või hiljem algavate aruandeaastate suhtes. Dokumendi Investeerimisettevõtted varasem rakendamine on lubatud. Kui (majandus)üksus rakendab neid muudatusi varem, rakendab ta samal ajal ka kõik dokumendis Investeerimisettevõtted esitatud muudatused.
                  
               
            IAS 24 Seotud osapooli käsitleva teabe avalikustamine
            
         
         Lõiked 4 ja 9 muudetakse ning lõige 28B lisatakse.
         
                     4
                  
                  
                     Seotud osapoolte vahelised tehingud ning laekumata ja tasumata saldod teiste kontserni kuuluvate (majandus)üksustega avalikustatakse (majandus)üksuse finantsaruannetes. Kontserni konsolideeritud finantsaruannete koostamisel elimineeritakse kontsernisisesed seotud osapoolte vahelised tehingud ning laekumata ja tasumata saldod, välja arvatud investeerimisettevõtte ja tema kasumiaruandes õiglases väärtuses mõõdetavate tütarettevõtete vahelised tehingud ning tasumata ja laekumata saldod.
                  
               
                     
                        9
                     
                  
                  
                     Mõisted „kontroll” ja „investeerimisettevõte”, „ühine kontroll” ja „märkimisväärne mõju” on määratletud vastavalt IFRS 10-s, IFRS 11-s Ühised ettevõtmised ja IAS 28-s Investeeringud sidus- ja ühisettevõtetesse ning neid kasutatakse käesolevas standardis nimetatud IFRSides kindlaksmääratud tähenduses.
                  
               
                     28B
                  
                  
                     Dokumendiga Investeerimisettevõtted (IFRS 10, IFRS 12 ja IAS 27 muudatused), välja antud 2012. aasta oktoobris, muudeti lõiked 4 ja 9. (Majandus)üksus rakendab neid muudatusi 1. jaanuaril 2014 või hiljem algavate aruandeaastate suhtes. Dokumendi Investeerimisettevõtted varasem rakendamine on lubatud. Kui (majandus)üksus rakendab neid muudatusi varem, rakendab ta samal ajal ka kõik dokumendis Investeerimisettevõtted esitatud muudatused.
                  
               
            IAS 32 Finantsinstrumendid: esitamine
            
         
         Lõige 4 muudetakse ja lõige 97N lisatakse.
         
                     4
                  
                  
                     Käesolevat standardit rakendavad (majandus)üksused finantsinstrumentide kõikide liikide suhtes, välja arvatud:
                     
                                 (a)
                              
                              
                                 need osalused tütar-, sidus- ja ühisettevõtetes, mida arvestatakse kooskõlas IFRS 10-ga Konsolideeritud finantsaruanded, IAS 27-ga Konsolideerimata finantsaruanded või IAS 28-ga Investeeringud sidus- ja ühisettevõtetesse. Teatavatel juhtudel nõuavad või lubavad IFRS 10, IAS 27 või IAS 28 siiski (majandus)üksusel arvestada osalust tütar-, sidus- või ühisettevõttes, kasutades IFRS 9-t; sellistel juhtudel rakendavad (majandus)üksused käesoleva standardi nõudeid. Samuti rakendavad (majandus)üksused käesolevat standardit kõikide tuletisinstrumentide suhtes, mis on seotud osalusega tütar-, sidus- või ühisettevõttes.
                              
                           
               
                     97N
                  
                  
                     Dokumendiga Investeerimisettevõtted (IFRS 10, IFRS 12 ja IAS 27 muudatused), välja antud 2012. aasta oktoobris, muudeti lõige 4. (Majandus)üksus rakendab seda muudatust 1. jaanuaril 2014 või hiljem algavate aruandeaastate suhtes. Dokumendi Investeerimisettevõtted varasem rakendamine on lubatud. Kui (majandus)üksus rakendab seda muudatust varem, rakendab ta samal ajal ka kõik dokumendis Investeerimisettevõtted esitatud muudatused.
                  
               
            IAS 34 Vahefinantsaruandlus
            
         
         Lõige 16A muudetakse ja lõige 54 lisatakse. Uus tekst on allajoonitud.
         
                     16A
                  
                  
                     Lisaks oluliste sündmuste ja tehingute avalikustamisele kooskõlas lõigetega 15–15C kajastab (majandus)üksus alljärgneva teabe oma vahefinantsaruande lisades, kui seda ei ole avalikustatud vahefinantsaruande muudes osades. Üldjuhul peab selle teabe esitama kumulatiivselt majandusaasta algusest vahefinantsaruande kuupäevani:
                     
                                 (a)
                              
                              
                                 …
                              
                           
                                 (k)
                              
                              
                                 IFRS 12 Muudes (majandus)üksustes olevate osaluste avalikustamine lõikes 9B nõutud teave selliste (majandus)üksuste kohta, mis muutuvad investeerimisettevõtteks või mis lakkavad olemast investeerimisettevõte (nagu määratletud IFRS 10-s Konsolideeritud finantsaruanded).
                              
                           
               
                     54
                  
                  
                     Dokumendiga Investeerimisettevõtted (IFRS 10, IFRS 12 ja IAS 27 muudatused), välja antud 2012. aasta oktoobris, lisati lõige 16A. (Majandus)üksus rakendab seda muudatust 1. jaanuaril 2014 või hiljem algavate aruandeaastate suhtes. Dokumendi Investeerimisettevõtted varasem rakendamine on lubatud. Kui (majandus)üksus rakendab seda muudatust varem, rakendab ta samal ajal ka kõik dokumendis Investeerimisettevõtted esitatud muudatused.
                  
               
            IAS 39 Finantsinstrumendid: kajastamine ja mõõtmine
            
         
         Lõiked 2 ja 80 muudetakse ning lõige 103R lisatakse.
         
                     2
                  
                  
                     Käesolevat standardit rakendavad (majandus)üksused finantsinstrumentide kõikide liikide suhtes, välja arvatud:
                     
                                 (a)
                              
                              
                                 need osalused tütar-, sidus- ja ühisettevõtetes, mida arvestatakse kooskõlas IFRS 10-ga Konsolideeritud finantsaruanded, IAS 27-ga Konsolideerimata finantsaruanded või IAS 28-ga Investeeringud sidus- ja ühisettevõtetesse. Teatavatel juhtudel nõuavad või lubavad IFRS 10, IAS 27 või IAS 28 siiski (majandus)üksusel arvestada osalust tütar-, sidus- või ühisettevõttes vastavalt osale või kõigile käesoleva standardi nõuetele. Samuti rakendavad (majandus)üksused käesolevat IFRSi kõikide tuletisinstrumentide suhtes, mis on seotud osalusega tütar-, sidus- või ühisettevõttes, välja arvatud juhul, kui tuletisinstrument vastab IAS 32-s Finantsinstrumendid: esitamine esitatud (majandus)üksuse omakapitaliinstrumendi määratlusele.
                              
                           
                                 (b)
                              
                              
                                 …
                              
                           
                                 (g)
                              
                              
                                 omandaja ja müüva aktsionäri vaheline forvardleping omandatava ostmiseks või müümiseks, mille tulemuseks on IFRS 3 Äriühendused kohaldamisalasse kuuluv äriühendus tulevasel omandamise kuupäeval. Forvardlepingu tähtaeg ei tohi ületada mõistlikku perioodi, mis on tavaliselt vajalik nõutavate kooskõlastuste saamiseks ja tehingu lõpuleviimiseks.
                              
                           
               
                     80
                  
                  
                     … Järelikult saab riskimaandamise arvestust rakendada samasse kontserni kuuluvate (majandus)üksuste vaheliste tehingute suhtes ainult nende (majandus)üksuste individuaalsetes või konsolideerimata finantsaruannetes ja mitte kontserni konsolideeritud finantsaruannetes, välja arvatud investeerimisettevõtte (nagu määratletud IFRS 10-s) konsolideeritud finantsaruanded, mille puhul konsolideeritud finantsaruannetes ei elimineerita investeerimisettevõtte ja tema kasumiaruandes õiglases väärtuses mõõdetavate tütarettevõtete vahelisi tehinguid. …
                  
               
                     103R
                  
                  
                     Dokumendiga Investeerimisettevõtted (IFRS 10, IFRS 12 ja IAS 27 muudatused), välja antud 2012. aasta oktoobris, muudeti lõiked 2 ja 80. (Majandus)üksus rakendab neid muudatusi 1. jaanuaril 2014 või hiljem algavate aruandeaastate suhtes. Dokumendi Investeerimisettevõtted varasem rakendamine on lubatud. Kui (majandus)üksus rakendab neid muudatusi varem, rakendab ta samal ajal ka kõik dokumendis Investeerimisettevõtted esitatud muudatused.
                  
               
      
         IFRS 12 Muudes (majandus)üksustes olevate osaluste avalikustamine muudatused
      
      Lõige 2 muudetakse.
      
                  2
               
               
                  Lõikes 1 esitatud eesmärgi täitmiseks avalikustab (majandus)üksus:
                  
                              (a)
                           
                           
                              olulised hinnangud ja eeldused, mida ta on teinud seoses alljärgneva kindlaksmääramisega:
                              
                                          (i)
                                       
                                       
                                          talle muus (majandus)üksuses või ettevõtmises kuuluva osaluse olemus;
                                       
                                    
                                          (ii)
                                       
                                       
                                          sellise ühise ettevõtmise liik, milles tal on osalus (lõiked 7–9);
                                       
                                    
                                          (iii)
                                       
                                       
                                          et ta vastab investeerimisettevõtte määratlusele, kui see on kohaldatav (lõige 9A), ja
                                       
                                    
                        
                              (b)
                           
                           
                              …
                           
                        
            Lõike 9 järele lisatakse pealkiri ja lõiked 9A–9B.
      
         Investeerimisettevõtte staatus
      
      
                  
                     9A
                  
               
               
                  Kui emaettevõte teeb kindlaks, et ta on investeerimisettevõte vastavalt IFRS 10 lõikele 27, avalikustab investeerimisettevõte teabe oluliste hinnangute ja eelduste kohta, mida ta on teinud seoses kindlakstegemisega, et ta on investeerimisettevõte. Kui investeerimisettevõttel puudub üks või mitu investeerimisettevõttele iseloomulikku omadust (vt IFRS 10 lõige 28), peab ta avalikustama, miks ta leidis enda sellest hoolimata olevat investeerimisettevõte.
               
            
                  9B
               
               
                  Kui (majandus)üksus muutub investeerimisettevõtteks või lakkab olemast investeerimisettevõte, avalikustab ta investeerimisettevõtte staatuse muutuse ja selle põhjused. Lisaks avalikustab investeerimisettevõtteks muutunud (majandus)üksus mõju, mida staatuse muutus avaldab kajastatud perioodi finantsaruannetele, sealhulgas:
                  
                              (a)
                           
                           
                              nende tütarettevõtete õiglase väärtuse kogusumma staatuse muutumise kuupäeva seisuga, mida enam ei konsolideerita;
                           
                        
                              (b)
                           
                           
                              kasumi või kahjumi (olemasolu korral), mis on arvutatud kooskõlas IFRS 10 lõikega B101, ja
                           
                        
                              (c)
                           
                           
                              kasumiaruande kirje(d), millel kasumit või kahjumit kajastatakse (kui neid ei esitata eraldi).
                           
                        
            Lõike 19 järele lisatakse pealkiri ja lõiked 19A–19G.
      OSALUSED KONSOLIDEERIMATA TÜTARETTEVÕTETES (INVESTEERIMISETTEVÕTTED)
      
                  19A
               
               
                  Investeerimisettevõte, kes peab vastavalt IFRS 10-le rakendama konsolideerimise erandit ja arvestama selle asemel oma tütarettevõttesse tehtud investeeringut kasumiaruandes õiglases väärtuses, avalikustab selle asjaolu.
               
            
                  19B
               
               
                  Investeerimisettevõte avalikustab iga konsolideerimata tütarettevõtte kohta järgmise teabe:
                  
                              (a)
                           
                           
                              tütarettevõtte nimi;
                           
                        
                              (b)
                           
                           
                              tütarettevõtte peamine tegevuskoht (ja registreerimisriik, kui see erineb peamisest tegevuskohast) ja
                           
                        
                              (c)
                           
                           
                              investeerimisettevõtte protsentuaalne osalus omandiõiguses ja hääleõiguses, kui see on erinev.
                           
                        
            
                  19C
               
               
                  Kui investeerimisettevõte on teise investeerimisettevõtte emaettevõte, avalikustab emaettevõte ka lõike 19B punktides a–c nõutud teabe investeeringute kohta, mis on tema investeerimisettevõttest tütarettevõtte kontrolli all. Kõnealuse teabe võib avalikustada, lisades emaettevõtte finantsaruannetele eelmainitud teavet sisaldavad tütarettevõtte (või tütarettevõtete) finantsaruanded.
               
            
                  19D
               
               
                  Investeerimisettevõte avalikustab järgmise teabe:
                  
                              (a)
                           
                           
                              kõigi oluliste piirangute olemus ja ulatus (nt laenusuhetest, regulatiivsetest eeskirjadest või lepingupõhistest kokkulepetest tulenevad), mis mõjutavad konsolideerimata tütarettevõtte võimalusi investeerimisettevõttele rahaliste vahendite ülekandmiseks dividendide vormis või investeerimisettevõtte poolt konsolideerimata tütarettevõttele antud laenude ja tehtud ettemaksete tagasimaksmiseks, ja
                           
                        
                              (b)
                           
                           
                              täitmisele kuuluvad kohustused või kavatsus anda konsolideerimata tütarettevõttele rahalist või muud toetust, sealhulgas kohustused või kavatsus aidata tütarettevõttel saada rahalist toetust.
                           
                        
            
                  19E
               
               
                  Kui investeerimisettevõte või mõni tema tütarettevõte on aruandeaastal andnud asjaomase lepingupõhise kohustuseta konsolideerimata tütarettevõttele rahalist või muud toetust (nt ostes tütarettevõtte varasid või tema emiteeritud instrumente või aidates tütarettevõttel saada rahalist toetust), avalikustab (majandus)üksus järgmise teabe:
                  
                              (a)
                           
                           
                              igale konsolideerimata tütarettevõttele antud toetuse liik ja summa ning
                           
                        
                              (b)
                           
                           
                              toetuse andmise põhjused.
                           
                        
            
                  19F
               
               
                  Investeerimisettevõte avalikustab kõigi selliste lepingupõhiste kokkulepete tingimused, mille kohaselt peavad (majandus)üksus või tema konsolideerimata tütarettevõtted andma rahalist toetust tema kontrolli all olevale konsolideerimata struktureeritud (majandus)üksusele, sealhulgas sündmused või asjaolud, mille tulemusel võib aruandval (majandus)üksusel tekkida kahjum (nt likviidsuskokkulepped või krediidireitingut käsitlevad sätted, mis on seotud kohustusega osta struktureeritud (majandus)üksuse varasid või anda rahalist toetust).
               
            
                  19G
               
               
                  Kui investeerimisettevõte või mõni tema konsolideerimata tütarettevõte on aruandeaastal andnud asjaomase lepingupõhise kohustuseta rahalist või muud toetust konsolideerimata struktureeritud (majandus)üksusele, mida investeerimisettevõte ei kontrollinud, ja kui investeerimisettevõte saavutas toetuse andmise tulemusel struktureeritud (majandus)üksuse üle kontrolli, selgitab investeerimisettevõte toetuse andmise otsuse aluseks olnud asjakohaseid tegureid.
               
            Lõike 21 järele lisatakse lõige 21A.
      
                  21A
               
               
                  Investeerimisettevõte ei pea avalikustama lõike 21 punktides b–c nõutud teavet.
               
            Lõike 25 järele lisatakse lõige 25A.
      
                  25A
               
               
                  Investeerimisettevõte ei pea avalikustama lõikes 24 nõutud teavet konsolideerimata struktureeritud (majandus)üksuse kohta, mis on tema kontrolli all ja mille kohta ta avalikustab lõigetes 19A–19G nõutud teabe.
               
            Lisasse A lisatakse mõiste.
      Alljärgnevad mõisted on määratletud IAS 27-s (muudetud 2011), IAS 28-s (muudetud 2011), IFRS 10-s ja IFRS 11-s Ühised ettevõtmised ning neid kasutatakse käesolevas IFRSis nimetatud IFRSides kindlaksmääratud tähenduses:
      
                  —
               
               
                  sidusettevõte;
               
            
                  —
               
               
                  konsolideeritud finantsaruanded;
               
            
                  —
               
               
                  kontroll (majandus)üksuse üle;
               
            
                  —
               
               
                  kapitaliosaluse meetod;
               
            
                  —
               
               
                  kontsern;
               
            
                  —
               
               
                  investeerimisettevõte;
               
            
                  —
               
               
                  ühine ettevõtmine;
               
            
                  —
               
               
                  …
               
            Lisasse C lisatakse lõige C1B.
      
                  C1B
               
               
                  Dokumendiga Investeerimisettevõtted (IFRS 10, IFRS 12 ja IAS 27 muudatused), välja antud 2012. aasta oktoobris, muudeti lõige 2 ja lisa A ning lisati lõiked 9A–9B, 19A–19G, 21A ja 25A. (Majandus)üksus rakendab neid muudatusi 1. jaanuaril 2014 või hiljem algavate aruandeaastate suhtes. Varasem rakendamine on lubatud. Kui (majandus)üksus rakendab neid muudatusi varem, avalikustab ta selle asjaolu ning rakendab samal ajal kõik dokumendis Investeerimisettevõtted esitatud muudatused.
               
            
         IAS 27 Konsolideerimata finantsaruanded muudatused
      
      Muudetakse lõiked 5–6.
      
                  5
               
               
                  Alljärgnevad mõisted on määratletud IFRS 10 Konsolideeritud finantsaruanded lisas A, IFRS 11 Ühised ettevõtmised lisas A ja IAS 28 Investeeringud sidus- ja ühisettevõtetesse lõikes 3:
                  
                              —
                           
                           
                              sidusettevõte;
                           
                        
                              —
                           
                           
                              kontroll investeerimisobjekti üle;
                           
                        
                              —
                           
                           
                              kontsern;
                           
                        
                              —
                           
                           
                              investeerimisettevõte;
                           
                        
                              —
                           
                           
                              ühine kontroll;
                           
                        
                              —
                           
                           
                              …
                           
                        
            
                  6
               
               
                  Konsolideerimata finantsaruannetena käsitatakse aruandeid, mis esitatakse lisaks konsolideeritud finantsaruannetele või lisaks finantsaruannetele, milles sidus- või ühisettevõtetesse tehtud investeeringuid arvestatakse kapitaliosaluse meetodil, välja arvatud lõigetes 8–8A sätestatud juhtudel. Nendele aruannetele ei ole vaja lisada konsolideerimata finantsaruandeid.
               
            Lõike 8 järele lisatakse lõige 8A.
      
                  8A
               
               
                  Investeerimisettevõte, kes peab käesoleva perioodi ja kõigi kajastatud võrdlusperioodide kestel rakendama konsolideerimise erandit kõigi oma tütarettevõtete suhtes kooskõlas IFRS 10 lõikega 31, piirdub finantsaruannete esitamisel ainult konsolideerimata finantsaruannetega.
               
            Lõike 11 järele lisatakse lõiked 11A–11B.
      
                  11A
               
               
                  Kui emaettevõte on vastavalt IFRS 10 lõikele 31 kohustatud mõõtma oma tütarettevõttesse tehtud investeeringut kasumiaruandes õiglases väärtuses kooskõlas IFRS 9-ga, peab ta sarnaselt arvestama ka oma tütarettevõttesse tehtud investeeringut oma konsolideerimata finantsaruannetes.
               
            
                  11B
               
               
                  Kui emaettevõte lakkab olemast investeerimisettevõte või muutub investeerimisettevõtteks, kajastab ta oma staatuse muutust alates staatuse muutumise kuupäevast järgmiselt:
                  
                              (a)
                           
                           
                              kui (majandus)üksus lakkab olemast investeerimisettevõte, peab ta vastavalt lõikele 10:
                              
                                          (i)
                                       
                                       
                                          arvestama tütarettevõttesse tehtud investeeringut soetusmaksumuses. Tütarettevõtte õiglast väärtust staatuse muutumise kuupäeval käsitatakse soetusmaksumusena sellel kuupäeval; või
                                       
                                    
                                          (ii)
                                       
                                       
                                          jätkama tütarettevõttesse tehtud investeeringu arvestamist kooskõlas IFRS 9-ga;
                                       
                                    
                        
                              (b)
                           
                           
                              kui (majandus)üksus muutub investeerimisettevõtteks, arvestab ta tütarettevõttesse tehtud investeeringut kasumiaruandes õiglases väärtuses kooskõlas IFRS 9-ga. Erinevus tütarettevõtte varasema (jääk)väärtuse ja tema õiglase väärtuse vahel investori staatuse muutumise kuupäeval kajastatakse kasumiaruandes kasumi või kahjumina. Varem muus koondkasumis nende tütarettevõtetega seoses kajastatud õiglase väärtuse korrigeerimiste kumulatiivset summat käsitletakse nii, nagu oleks investeerimisettevõte kõnealused tütarettevõtted müünud staatuse muutumise kuupäeval.
                           
                        
            Lõike 16 järele lisatakse lõige 16A.
      
                  
                     16A
                  
               
               
                  Kui investeerimisettevõte, kes on emaettevõte (muu kui lõikes 16 käsitletud emaettevõte), piirdub kooskõlas lõikega 8A finantsaruannete koostamisel konsolideerimata finantsaruannetega, avalikustab ta selle asjaolu. Samuti avalikustab investeerimisettevõte investeerimisettevõtete kohta IFRS 12-s Muudes (majandus)üksustes olevate osaluste avalikustamine nõutud teabe.
               
            Lõige 17 muudetakse.
      
                  
                     17
                  
               
               
                  Kui emaettevõte (muu kui lõigetes 16–16A käsitletud emaettevõte) või investor, kellel on ühine kontroll või märkimisväärne mõju investeerimisobjekti üle, koostab konsolideerimata finantsaruanded, määrab emaettevõte või investor kindlaks nendega seotud finantsaruanded, mis on koostatud kooskõlas IFRS 10-ga, IFRS 11-ga või IAS 28-ga (muudetud 2011). Emaettevõte või investor avalikustab oma konsolideerimata finantsaruannetes ka järgmise teabe:
                  
                              
                                 (a)
                              
                           
                           
                              
                                 …
                              
                           
                        
            Lõige 18 muudetakse.
      
                  18
               
               
                  … Kui (majandus)üksus rakendab käesolevat standardit varem, avalikustab ta selle asjaolu ja rakendab samal ajal IFRS 10, IFRS 11, IFRS 12 ja IAS 28 (muudetud 2011).
               
            Lõike 18 järele lisatakse lõiked 18A–18I.
      
                  18A
               
               
                  Dokumendiga Investeerimisettevõtted (IFRS 10, IFRS 12 ja IAS 27 muudatused), välja antud 2012. aasta oktoobris, muudeti lõiked 5, 6, 17 ja 18 ning lisati lõiked 8A, 11A–11B, 16A ja 18B–18I. (Majandus)üksus rakendab neid muudatusi 1. jaanuaril 2014 või hiljem algavate aruandeaastate suhtes. Varasem rakendamine on lubatud. Kui (majandus)üksus rakendab neid muudatusi varem, avalikustab ta selle asjaolu ning rakendab samal ajal kõik dokumendis Investeerimisettevõtted esitatud muudatused.
               
            
                  18B
               
               
                  Juhul kui emaettevõte leiab dokumendis Investeerimisettevõtted esitatud muudatuste esialgse rakendamise kuupäeval (milleks on käesoleva IFRSi rakendamisel selle aruandeaasta algus, mille suhtes neid muudatusi esimest korda rakendatakse), et ta on investeerimisettevõte, rakendab ta oma investeeringule tütarettevõttes lõikeid 18C–18I.
               
            
                  18C
               
               
                  Investeerimisettevõte, kes varem mõõtis oma investeeringut tütarettevõttes soetusmaksumuses, peab esialgse rakendamise kuupäeval mõõtma seda investeeringut selle asemel kasumiaruandes õiglases väärtuses nii, nagu oleksid käesoleva IFRSi nõuded olnud kogu aeg kehtivad. Investeerimisettevõte korrigeerib tagasiulatuvalt esialgse rakendamise kuupäevale vahetult eelnenud aruandeaastat ja jaotamata kasumit eelmise perioodi alguskuupäeva seisuga, võttes arvesse erinevust järgmiste näitajate vahel:
                  
                              (a)
                           
                           
                              investeeringu varasem (jääk)maksumus ja
                           
                        
                              (b)
                           
                           
                              tütarettevõttesse investori tehtud investeeringu õiglane väärtus.
                           
                        
            
                  18D
               
               
                  Investeerimisettevõte, kes varem mõõtis oma tütarettevõttesse tehtud investeeringut õiglases väärtuses muus koondkasumis, peab esialgse rakendamise kuupäeval jätkama selle investeeringu mõõtmist õiglases väärtuses. Varem muus koondkasumis kajastatud õiglase väärtuse korrigeerimiste kumulatiivne summa kantakse üle jaotamata kasumisse esialgse rakendamise kuupäevale vahetult eelnenud aruandeaasta alguskuupäeva seisuga.
               
            
                  18E
               
               
                  Investeerimisettevõte ei tohi esialgse rakendamise kuupäeval korrigeerida sellises tütarettevõttes oleva osaluse kohta varem tehtud arvestuskandeid, mida ta on varem mõõtnud kasumiaruandes õiglases väärtuses kooskõlas IFRS 9-ga, nagu lubatud lõikes 10.
               
            
                  18F
               
               
                  Investeerimisettevõte kasutab enne IFRS 13 Õiglase väärtuse mõõtmine vastuvõtmist investoritele või juhtkonnale varem teatatud õiglase väärtuse summasid, juhul kui need kujutavad endast summat, mille eest oleks võidud investeeringut vahetada teadlike, huvitatud ja sõltumatute osapoolte vahelises tehingus hindamiskuupäeval.
               
            
                  18G
               
               
                  Kui tütarettevõttesse tehtud investeeringu mõõtmine kooskõlas lõigetega 18C–18F on teostamatu (nagu määratletud IAS 8-s Arvestusmeetodid, arvestushinnangute muutused ja vead), rakendab investeerimisettevõte käesoleva IFRSi nõudeid alates varaseima perioodi algusest, mille puhul on lõigete 18C–18F rakendamine teostatav (milleks võib olla käesolev periood). Investor korrigeerib tagasiulatuvalt esialgse rakendamise kuupäevale vahetult eelnenud aruandeaastat, välja arvatud juhul, kui varaseim periood, mille puhul käesoleva lõike rakendamine on teostatav, on käesolev periood. Kui kuupäev, mil investeerimisettevõtte jaoks on tütarettevõtte õiglase väärtuse mõõtmine teostatav, on varasem kui eelmise perioodi alguskuupäev, korrigeerib investor omakapitali eelmise perioodi alguskuupäeva seisuga, võttes arvesse erinevust järgmiste näitajate vahel:
                  
                              (a)
                           
                           
                              investeeringu varasem (jääk)maksumus ja
                           
                        
                              (b)
                           
                           
                              tütarettevõttesse investori tehtud investeeringu õiglane väärtus.
                           
                        Kui varaseim periood, mille suhtes käesoleva lõike rakendamine on teostatav, on käesolev periood, kajastatakse omakapitali korrigeerimist käesoleva perioodi alguskuupäeva seisuga.
               
            
                  18H
               
               
                  Kui investeerimisettevõte on tütarettevõttesse tehtud investeeringu enne dokumendis Investeerimisettevõtted esitatud muudatuste esmakordse rakendamise kuupäeva müünud või selle üle kontrolli kaotanud, ei pea investeerimisettevõte selle investeeringu kohta tehtud varasemaid arvestuskandeid korrigeerima.
               
            
                  18I
               
               
                  Olenemata lõigetes 18C–18G esitatud viidetest esialgse rakendamise kuupäevale vahetult eelnenud aruandeaastale („eelmine periood”) võib (majandus)üksus esitada, kuid ta ei pea esitama, ka korrigeeritud võrdlusteabe varasemate kajastatud perioodide kohta. Kui (majandus)üksus esitab korrigeeritud võrdlusteabe mõne varasema perioodi kohta, käsitatakse kõiki lõigetes 18C–18G esitatud viiteid „eelmisele perioodile” viitena „varaseimale kajastatud korrigeeritud võrdlusperioodile”. Kui (majandus)üksus esitab mõne varasema perioodi kohta võrdlusteabe, määrab ta selgelt kindlaks teabe, mida ei ole korrigeeritud, märgib, et see on koostatud erineval alusel, ja selgitab seda alust.
               
            
         (1)  IFRS 10 Konsolideeritud finantsaruanded lõikes C7 on sätestatud: „Kui (majandus)üksus rakendab käesolevat IFRSi, kuid ei rakenda veel IFRS 9-t, siis käesolevas IFRSis toodud viiteid IFRS 9-le loetakse viiteks IAS 39-le Finantsinstrumendid: kajastamine ja mõõtmine”.